Diari Oficial de la Generalitat Valenciana


Sumari del DOGV 8174, del 21-11-2017 (2017/10839)

RESOLUCIÓ de 17 de novembre de 2017, de la Conselleria d'Educació, Investigació, Cultura i Esport, per la qual es convoquen, per a la Comunitat Valenciana, els premis extraordinaris de Formació Professional corresponents al curs 2016-2017.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8174

Data del DOGV
:   21-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10860


Data del document
:   17-11-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * distinció honorífica

RESOLUCIÓ de 17 de novembre de 2017, de la Conselleria d'Educació, Investigació, Cultura i Esport, per la qual es convoquen, per a la Comunitat Valenciana, els premis extraordinaris de Formació Professional corresponents al curs 2016-2017. [2017/10098]  
L'Ordre HRH 9501/2011, de 15 de juliol (BOE 28 de juliol) crea, i regula els premis nacionals de Formació Professional de grau superior establits per la Llei orgànica 2/2006, de 3 de maig, d'educació, com a reconeixement a la trajectòria acadèmica i professional basada en el treball, en l'esforç i la dedicació dels alumnes que finalitzen els dits estudis. Així mateix, disposa que les administracions educatives competents podran convocar i concedir premis extraordinaris de Formació Professional de grau superior en els seus respectius àmbits de competència. L'obtenció d'aquests premis donarà opció, amb la inscripció prèvia, a concórrer al corresponent premi nacional de Formació Professional de grau superior.   
L'Ordre de 2 de maig de 2002, de la Conselleria de Cultura i Educació (DOGV 10.05.2002) estableix, per a la Comunitat Valenciana, els premis extraordinaris de Formació Professional Específica de grau mitjà i superior, com a reconeixement oficial dels mèrits de l'alumnat que ha cursat brillantment aquesta etapa educativa.  
En l'esmentada ordre s'indica que, anualment, la conselleria amb competències en matèria d'educació, convocarà aquests premis per a l'alumnat que haja finalitzat els seus estudis en el curs acadèmic anterior a la dita convocatòria.  
Per tot això, en virtut de les competències que em confereix l'article 28 de la Llei 5/1983, de 30 de desembre, del Consell, i fent ús de les competències atribuïdes en el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer. Objecte de la convocatòria  
Es convoquen els premis extraordinaris de Formació Professional en l'àmbit territorial de la Comunitat Valenciana corresponents al curs 2016-2017.  
Les bases de la convocatòria figuren com a annex I a la present resolució.  
  
Segon. Nombre de premis  
Es podrà concedir un premi extraordinari de grau mitjà i un premi de grau superior per cada família professional.  
  
  
DISPOSICIONS FINALS  
  
Primera. Autorització  
Es delega en la directora general de Formació Professional i Ensenyaments de Règim Especial la facultat per a concedir els premis i se l'autoritza perquè dicte les resolucions necessàries per a l'execució de la present resolució.  
  
Segona. Entrada en vigor  
La present resolució produirà efectes l'endemà de ser publicada en el Diari Oficial de la Generalitat Valenciana.  
  
De conformitat amb el que estableixen els articles 112, 123 i 124 de Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar potestativament recurs de reposició o bé plantejar directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició ha d'interposar-se davant del conseller d'Educació, Investigació, Cultura i Esport en el termini d'un mes a comptar de l'endemà de la seua publicació.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.  
  
València, 17 de novembre de 2017.- El conseller d'Educació, Investigació, Cultura i Esport: Vicent Marzà Ibáñez.  
  
  
ANNEX I  
Bases de la convocatòria  
  
Primera. Objecte  
1. L'objecte de la resolució és atorgar un premi extraordinari de grau mitjà i un premi extraordinari de grau superior per família professional, corresponents al curs 2016-2017, per a l'àmbit de la Comunitat Valenciana.  
  
Segona. Requisits de les persones participants  
1. Podran optar als premis extraordinaris de Formació Professional l'alumnat que, havent estat matriculat en centres docents de la Comunitat Valenciana sostinguts amb fons públics que impartisquen Formació Professional, complisquen els requisits següents:  
a) Haver finalitzat els seus estudis de cicles formatius de grau mitjà o de grau superior en el curs acadèmic 2016-2017.  
b) Haver obtingut una qualificació final del cicle igual o superior a 8,5.  
2. La nota s'obtindrà a partir de la mitjana aritmètica simple de les qualificacions obtingudes en els mòduls professionals que componen el cicle amb dos decimals. Als efectes del càlcul de la nota mitjana, no seran tinguts en compte els mòduls professionals que tinguen l'expressió d'apte/apta, exempt/exempta.  
  
Tercera. Sol·licituds i termini de presentació  
1. L'alumnat que complisca els requisits establits en els apartats anteriors i desitge optar a aquests premis extraordinaris haurà de presentar la documentació que s'indica en aquest mateix apartat al centre públic en què es troba el seu expedient acadèmic:  
a) Instància segons model que es publica com a annex II d'aquesta convocatòria.  
b) Certificació acadèmica dels estudis realitzats expedit per la secretaria del centre en model oficial.  
c) Breu currículum basat en el model europeu (Europass: https://europass.cedefop.europa.eu/es/documents/curriculum-vitae) amb indicació, si és el cas, dels premis o beques que hagen obtingut i altres mèrits qualssevol que es desitge al·legar, adjuntats a la fotocòpia compulsada de la documentació acreditativa corresponent degudament justificada.  
d) Fotocòpia compulsada dels documents que acrediten l'existència dels mèrits al·legats per la persona sol·licitant.  
e) Autobarem dels mèrits presentats segons model de l'annex III d'aquesta resolució.  
2. La data d'inscripció per a optar als premis corresponents al curs 2016-2017 serà de 10 dies hàbils a partir de l'endemà de la publicació de la present resolució en el Diari Oficial de la Generalitat Valenciana.  
Els secretaris o les secretàries dels centres docents de la Comunitat Valenciana sostinguts amb fons públics es responsabilitzaran de comprovar que en les sol·licituds figuren totes les dades requerides i d'emetre una certificació acadèmica en què consten les matèries cursades pels estudiants i les seues corresponents qualificacions, així com de calcular i certificar la nota mitjana. Si la sol·licitud d'inscripció no compleix els requisits necessaris, es requerirà les persones interessades perquè en el termini de 10 dies esmenen la falta, i se'ls indicarà que, si no ho fan així, es considerarà que desisteixen de la seua petició.  
  
En el termini de 20 dies des de la publicació de la present resolució els secretaris o les secretàries dels centres docents de la Comunitat Valenciana sostinguts amb fons públics que impartisquen Formació Professional remetran a la Direcció General de Formació Professional i Ensenyaments de Règim Especial, de la Conselleria d'Educació, Cultura i Esport (av. Campanar, 32, 46037 València), les sol·licituds d'inscripció i la documentació presentades.  
Al mateix temps, els secretaris o les secretàries dels centres docents remetran tants correus electrònics com persones participants a ugo@rvs.mk i adjuntaran els arxius següents: la sol·licitud (annex II), l'autobarem (annex III), així com tota la documentació que la persona participant haja aportat. Respecte d'això en els correus electrònics s'haurà d'indicar en l'assumpte «Premis extraordinaris 2016-2017» i nom de la persona participant.  
  
Quarta. Tribunal  
1. L'òrgan competent per a l'ordenació i instrucció del procediment serà la Subdirecció General de Formació i Qualificació Professional.  
  
2. Per a la valoració de les sol·licituds, es constituirà un tribunal designat per la directora general de Formació Professional i Ensenyaments de Règim Especial, integrat pel president, que serà el subdirector general Formació i Qualificació Professional o persona en qui delegue; un secretari o secretària, funcionari o funcionària de la Direcció General de Formació Professional i Ensenyaments de Règim Especial; sis vocals, dels quals tres seran inspectors o inspectores d'Educació, un o una per cada direcció territorial d'Educació, i tres professors o professores de Formació Professional de distintes famílies professionals.  
3. La Direcció General de Formació Professional i Ensenyaments de Règim Especial traslladarà al tribunal la documentació de les persones inscrites.  
  
Cinquena. Criteris de valoració  
1. Els premis es concediran en règim de concurrència competitiva. El tribunal tindrà en compte, a més de l'expedient acadèmic, qualssevol altres mèrits acadèmics o professionals degudament justificats que puguen ser considerats, i valoraran positivament la seua vinculació amb els estudis cursats que es valoraran d'acord amb el barem següent:  
  
A) Nota mitjana de l'expedient acadèmic obtinguda del certificat de notes emés pel centre d'estudis on va realitzar els estudis professionals pels quals opta al premi, fins a un màxim de 10 punts.  
B) Valoració d'altres mèrits acadèmics i professionals acreditats documentalment, fins a un màxim d'1,20 punts. A aquests efectes només es tindran en compte els mèrits següents:  
B.1. Altres titulacions de cicles formatius de Formació Professional de grau superior o equivalents, diferents d'aquella per la qual s'opta al premi: 0,10 punts per cada titulació, fins a un màxim de 0,30 punts.  
  
B.2. Títols o certificats de cursos d'idiomes, cursos relacionats amb la família professional per la qual opta i hores de formació fins a un màxim de 0,40 punts. En aquest sentit sol es consideraran els ensenyaments oficials i els cursos impartits per centres oficials. Als efectes d'acreditació del coneixement d'idiomes, es tindran en compte els nivells del Marc Comú Europeu de Referència per a les Llengües. En aquest apartat es consideraran com a hores de formació les corresponents a altres titulacions que estan acabades, no incloses en l'apartat anterior (B.1):  
 0,02 punts per cada certificat de nivell A2 o equivalent.  
 0,05 punts per cada certificat de nivell B1 o equivalent.  
 0,10 punts per cada certificat de nivell B2 o equivalent.  
 0,15 punts per cada certificat de nivell C1 o equivalent.  
 0,20 punts per cada certificat de nivell C2 o equivalent.  
Quan siga procedent valorar les certificacions assenyalades en els apartats anteriors, només es considerarà la de nivell superior que presente la persona participant.  
 0,02 punts per cada període de 10 hores en cursos o hores de formació, convocats i certificats per l'Administració o per la universitat.  
  
 0,01 punts per cada període de 10 hores en cursos o hores de formació, convocats i certificats per altres centres oficials.  
B.3. Experiència laboral en aquells treballs relacionats amb l'especialitat de la família professional per la qual es presenta: 0,01 punts per cada període de 15 dies fins a un màxim de 0,30 punts.   
L'acreditació dels mèrits d'aquest apartat es realitzarà adjuntant:  
  
- La certificació de la Tresoreria de la Seguretat Social.  
- Contracte de Treball o certificació de l'empresa on hagen adquirit l'experiència laboral.  
B.4. Beques de formació (excloses les beques d'accés a l'estudi i mobilitat) 0,02 punts per cada beca fins a un màxim de 0,10 punts.  
B.5. Treballs d'investigació, premis, publicacions relacionats amb la família professional cursada i altres mèrits fins a un màxim de 0,10 punts.  
2. La puntuació total dels expedients serà la suma de les puntuacions obtingudes en els apartats anteriors, dels mèrits consignats en els subapartats B només es valoraran aquells obtinguts durant els quatre anys anteriors al 31 d'octubre de 2017.  
3. No seran tinguts en compte els mèrits no al·legats per la persona participant, així com aquells l'acreditació documental dels quals no haja sigut aportada de conformitat amb el que disposa la present convocatòria.  
4. Si la sol·licitud no reuneix els requisits exigits, es requerirà la persona interessada perquè en un termini de 10 dies esmene la falta o adjunte els documents preceptius, indicant-li que, si no ho fa així, es considerarà que desisteix de la seua petició i serà arxivada aquesta amb resolució prèvia.  
5. En el supòsit d'empat, es podrà tindre en compte en la valoració de l'expedient acadèmic les qualificacions obtingudes en cada un dels mòduls professionals, ponderant el mòdul de nombre més gran d'hores de manera especial. En cas de persistir l'empat, el jurat podrà acordar la celebració de les proves que estime convenients relacionades amb la família professional de la titulació de la candidata o candidat o resoldre per sorteig.  
6. El tribunal podrà proposar desert algun dels premis en el cas que no hi haja sol·licitant amb la puntuació mínima exigida per la base segona, apartat 1.b en un determinat grau i família professional.  
  
  
Sisena. Resolució  
1. El tribunal confeccionarà una acta de qualificació final obtinguda per cada estudiant presentat, una vegada avaluats els mèrits de cada concursant.  
2. El tribunal elevarà un informe de valoració de sol·licituds i l'acta de qualificacions finals de tots els estudiants presentats a l'òrgan instructor, el qual a la vista de l'expedient i de l'informe formularà la proposta de resolució d'adjudicació dels premis extraordinaris de finalització d'estudis de Formació Professional de grau mitjà i superior, Direcció General de Formació Professional i Ensenyaments de Règim Especial, perquè, per delegació del conseller, la directora general resolga, abans del 30 d'abril de 2018. Si en aquesta data no es dicta la resolució, les sol·licituds es consideraran desestimades.  
  
Setena. Publicació  
1. D'acord amb la resolució de concessió de premis, que serà publicada en el Diari Oficial de la Generalitat Valenciana, la Conselleria d'Educació, Investigació, Cultura i Esport notificarà als premiats o premiades la data i el lloc en què s'entregaran.  
2. Els estudiants que obtinguen el premi extraordinari rebran un diploma acreditatiu i els serà anotada aquesta distinció en el seu expedient acadèmic pel secretari o la secretària del centre on figuren aquests.  
  
3. L'obtenció del Premi Extraordinari de Formació Professional de Grau Superior podrà donar opció, si és el cas, a concórrer, prèvia inscripció, al corresponent premi nacional.  
  
Huitena. Acceptació bases  
La presentació de la sol·licitud implica l'acceptació de les bases de la present convocatòria.  
  
Novena. Retirada documentació  
La documentació presentada per les persones sol·licitants podrà ser retirada dins dels tres mesos següents a comptar de l'endemà de la publicació de l'adjudicació dels premis en el Diari Oficial de Generalitat Valenciana, dirigint-se a la Direcció General de Formació Professional i Ensenyaments de Règim Especial de la Conselleria d'Educació, Investigació, Cultura i Esport.